FI Euroopan unionin virallinen lehti CE 78/505

(2004/C 78 E/0525)

KIRJALLINEN KYSYMYS E-3274/03

esittäjä(t): Inger Schörling (Verts/ALE) komissiolle

(5. marraskuuta 2003)

Aihe: Espanjan Fuerteventurassa Antiguan kunnassa sijaitsevaan Caleta de la Guirraan rakennettavien keinotekoisten rantojen ympäristövaikutukset

Fuerteventuran Antiguan kunnassa sijaitsevaan Caleta de la Guirraan rakennetaan keinotekoisia hiekkarantoja julkiselle maalle. Rakennustyöt ovat tuhonneet luonnonarvoiltaan merkittävän rannan, jossa oli suuret kalavarat (mm. papukaijakalojen pyynnissä käytetty pieni rapulaji). Tätä omintakeista aluetta käyttivät ohikulkupaikkana, lepäämiseen ja pesimiseen myös monet paikalliset ja muuttolinnut: kanarian-taskut, pikkukorppikotkat, aavikkotulkut, aavikkojuoksijat, pikkutyllit, karikukot, tyrskykahlaajat, silkkihaikarat, räikkähaikarat ja flamingot. Töiden aikana on paikalta on löytynyt merkittävä paleontologinen esiintymä. Kanarialaisten yliopistojen tunnettujen paleontologien raporttien mukaan kyseessä on kaikkien aikojen laajin ja monipuolisin esiintymä Fuerteventuran saarella. Esiintymään kuuluu suuri määrä eri merieläinten fossiileja 100 000 vuoden ajalta. Vuoden 2002 lopusta alkaen raskaat koneet tuhoavat päivittäin rantaa ja esiintymää, kaivamalla ja louhimalla tonneittain fossiilista ainetta kuljettaen sen tuntemattomaan paikkaan. Kanarian vihreät ovat valittaneet näistä tapahtumista paikallisille, alueellisille ja valtiollisille viranomaisille ja pyytäneet Kanarian historiallisesta perinnöstä 15. maaliskuuta 1999 annetun lain nojalla töiden keskeyttämistä, mutta kaikesta huolimatta työt jatkuvat samoin kuin löydötkin. Rakennustöistä on valitettu ja niiden keskeyttämistä on vaadittu ympäristöasioiden syyttäjältä ja Puerto del Rosarion Juzgado de Instrucción no 2 tuomioistuimelta. Alueellinen ympäristöviranomainen (asetus 7039, Espanjan valtion virallinen lehti nro. 88, 12. huhtikuuta 2002) on vapauttanut Guirrassa toteutettavan hankkeen ympäristövaikutusarvioinnista jättäen huomiotta lausuntokierroksella esitetyt negatiiviset raportit. Ympäristövaikutusten arviointi olisi ollut välttämätön paleontologisen esiintymän vuoksi ja koska alueen luonnonarvoja on vähätelty (vaikutukset rannikon suolakkokasvistoon ja kanariantamariskikasvustoon, vuorovesialueen tiheään kasvistoon sekä seudulle tyypillisten papukaija-kalojen pyynnissä käytettävien syöttien, jotka ovat muutenkin vähentymässä, keruualueen tuhoutuminen).

Voiko komissio toimia direktiivin 97/11/EY (1) ympäristövaikutusmenettelyn soveltamiseksi tähän asiaan?

Margot Wallströmin komission puolesta antama vastaus

(18. joulukuuta 2003)

Komissio on varmistanut, että Espanjan viranomaiset eivät ole nimenneet kysymyksessä mainitun hankkeen toteuttamisaluetta luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (2) mukaiseksi Natura 2000 -verkostoon kuuluvaksi erityisten suojelutoimien alueeksi.

Espanjan viranomaisten mukaan kyseisessä hankkeessa toteutetaan rakennustöitä 600 metrin pituisella rantakaistaleella uimisen mahdollistamiseksi. Hankkeen päätoimia ovat jaksottaisen padon rakentaminen ja hiekan levittäminen alueelle hiekkarannan rakentamiseksi. Kyseisenlainen hanke on mainittu tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY (3), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY, liitteessä II olevan 1 kohdan k alakohdassa.

Kyseisen direktiivin 4 artiklan 2 kohdan mukaan jäsenvaltiot määrittelevät tapauskohtaisesti rajojen tai arviointiperusteiden tai niiden molempien perusteella, arvioidaanko liitteessä II mainittu hanke direktiivin 5 — 10 artiklan mukaisesti. Jäsenvaltioiden on tätä varten otettava huomioon direktiivin liitteessä III vahvistetut valintaperusteet, joita ovat muun muassa hankkeen ominaisuudet, sijainti ja mahdollisten vaikutusten luonne. Jäsenvaltioiden on huolehdittava, että toimivaltaisten viranomaisten tekemä ratkaisu on yleisön saatavilla.

Espanjan viranomaiset ovat 14. maaliskuuta 2002 tehdyn päätöksen mukaan ratkaisseet, sovelletaanko käsiteltävänä olevaan hankkeeseen ympäristövaikutusten arviointimenettelyä. Ratkaisu on se, että hankkeella ei todennäköisesti ole merkittäviä ympäristövaikutuksia, joten vaikutusten arviointi ei ole välttämätön.

Komissio katsoo saatavilla olevien tietojen perusteella, että Espanjan viranomaiset ovat noudattaneet edellä mainittujen neuvoston direktiivien säännöksiä kyseisen hankkeen tapauksessa.

(1) EYVL L 73, 14.3.1997, s. 5.

(2) EYVL L 206, 22.7.1993.

(3) EYVL L 175, 5.7.1985.